T L A Č O V Á S P R Á V A

**POHODA DEŇ\_FM 2019   
Deväť kapiel z piatich krajín v troch štúdiách budovy SRo**

**14. MÁJA 2019 – RTVS, Mýtna 1, BRATISLAVA**

**Bolo nás jedenásť, Ventolin,** britské kapely **Life** a **Penelope Isles,** rakúski **Cari Cari**, izraelská producentka **Noga Erez, Gleb, Čavalenky** a **Raptor Koch** vystúpia už budúci **utorok 14. mája na Pohoda Dni\_FM.** V troch koncertných štúdiách, vo foyer a na chodbách Slovenského rozhlasu na vás čaká bohatý celodenný program. V premiére uvedieme film **22 – dokument o Pohode 2018**, bude aj obľúbený formát pre milovníkov literatúry ***Čau o piatej***, vo foyer si budete môcť zahrať **stolný futbal** o lístky na festival a dozviete sa aj nové mená a ďalšie novinky 23. ročníka Pohody počas oficiálnej **tlačovej konferencie. Vstup na podujatie je voľný.**

**Bolo nás jedenásť**

Aj keď sú Lasica so Satinským považovaní hlavne za divadelníkov, podaril sa im vďaka spolupráci s geniálnym Jarom Filipom nahrať podľa mnohých najlepší album našej histórie – ***Bolo nás jedenásť***. Album zaznel prvýkrát v histórii naživo na Pohode 2017, odvtedy sa hráva v štúdiu L+S na zakaždým vypredaných koncertoch. Po jednom z nich sa Milan Lasica preriekol, keď pred prídavkom, pesničkou „My“, návštevníkom oznámil, že viac prídavkov bude až na Pohode. Ešte predtým sa superskupina v zostave Milan Lasica, Dorota Nvotová, Martin Valihora, Marek Minárik, Dano Salontay, Michal Žáček, Andrej Jarolín, Braňo Jobus, Martin Višňovský, Juraj Podmanický, Lasky, Juraj Benetin,  Milan Adamec, Slavo Solovic, Peter Kaščák a Michal Kaščák predstaví aj 14. mája v štúdiu č. 1 Slovenského rozhlasu.

**LIFE**  
V budove Slovenského rozhlasu sa predstaví aj indie-punková kapela **LIFE**. Tá v júni 2017 vydali svojpomocne debut ***Popular Music***, ktorý BBC 1 zaradilo do výberu najlepších albumov roka. Podľa magazínu Kerrang! album „prikladá do kotla zmeny“ a nemecký Musikexpress v recenzii žartuje, že „ak je niečo dobré na Brexite, tak jedine nová punková vlna v Anglicku“. Kapela nedávno vydala video k piesni „Moral Fiber“, ktorá je singlom k ich druhému LP, pričom portál When The Horn Blows označil za 97 sekúnd čistej punk-popovej zúrivosti.

**Noga Erez**

Noga Erez je zjav, ktorý vás zhypnotizuje v momente keď vyjde na pódium. Táto raperka, speváčka a producentka experimentálnej elektronickej hudby z Tel Avivu **l**en minulý rok vydala debut Off The Radar, ktorý vychválili v skvelých recenziách magazíny ako Clash, The Skinny, The 405, Paste i The Guardian. To jej otvorilo cestu na festivaly Primavera, Pitchfork Paris, Roskilde, MELT!, SXSW a mnohé ďalšie. Izraelský Forbes ju po týchto úspechoch zaradil do zoznamu najvplyvnejších osobností pod 30 rokov "30 under 30".

**Penelope Isles**

*„Keď začali na londýnskej konferencii IFF, kde sa predstavujú nádejní umelci z veľkých agentúr, hrať* ***Penelope Isles****, chcel som po prvej pesničke odísť. Druhá sa mi pozdávala, tretia ma nadchla a po štvrtej som vedel, že túto kapelu chceme mať na Pohode. Akoby sa duch Pixies vznášal nad Brightonom a navštívil túto zvláštnu partiu muzikantov, pričom vznikla osobitá hudba, ktorú čím dlhšie počúvate, tým viac pokladov v nej nájdete.“* povedal o brightonskej kapele Penelope Isles Michal Kaščák. Podľa DIY je ich hudba „lo-fi výletom vyšperkovaným krásnymi vokálnymi harmóniami“. Line of Best Fit označil ich piesne za *„obľúbené sladkosti s črepmi rozbitého skla, ktoré sú v nich zapustené – čo im dáva potenciál, ktorý kričí o vašu pozornosť“*.

**Cari Cari**

Cari Cari sme videli na festivale PIN v macedónskom Skopje a všetci sme ostali unesení. Fantastická hudba a parádna pódiová šou, na tanečky gitaristu sa naozaj nedá zabudnúť. Ich pieseň „Summer Sun“ zaradilo rádio FM4 na tretie miesto najlepších nahrávok roka 2018. Volume ich v recenzii prirovnáva k The XX či The Kills. Rolling Stone ich označil za najväčší objav minuloročnej Primavery. Kapelu tvorí speváčka a bubeníčka Stephanie Widmer a gitarista Alexander Köck. Pôsobia striedavo v Londýne, Hamburgu a Melbourne, odkiaľ speváčka prepašovala do ich piesní didgeridoo a drumbľu. Ich prvotinou bolo EP ***AMERIPPINDUNKLER***, pričom piesne z neho sa objavili aj v seriáloch „Shameless“ a „The Magicians“.

**Ventolin**

V rozhlase uvidíte živý elektronický hudobný projekt, one-man-krabičkový band s mimoriadne zábavnou live show – Ventolin. Cez deň David Doubek alias Ventolin prednáša kultúrnu antropológiu na Karlovej Univerzite, po večeroch baví na koncertoch. Za dekádu nás scéne sa stal jedným z najvyhľadávanejších elektronických producentov v Česku a na Slovensku. Počas vystúpení používa staré samplery, analógové syntetizátory a archaické drummachiny. Je milovníkom primitívneho zvuku detroitského techna a talianskeho a indického disca z 80. rokov. V roku 2009 vydal EP mihanie, v roku 2012 album Totem, v roku 2015 sa vrátil s EP Playboura a pred dvomi rokmi vydal album Vitajte. Ten je podľa Hudba.sk puntičkárske hudobné retro plné elektronických hračiek s aktuálnymi textami, ktoré v sebe skrývajú aj kus filozofie. Zároveň je to bez pochyby mimoradne zábavná nahrávka, ktorá sa čoraz častejšie ozýva z pohoďáckeho ofisu.

**Gleb**

Po zverejnení vystúpenia mladého bratislavského MC Gleba nám „takmer padol Instagram“, **Gleb** rapuje rýchle rýmy do žánrov ako glitch hop, grime, trap a D&B. Po viacerých mixtapeoch a EP vydal v roku 2017 debutový album ***Lavička Pimpin***. Uprednostňuje tvrdšie, rýchlejšie a špinavšie podmazy, pričom v nich najviac cítiť inšpiráciu britskou scénou. Nedávno vydal single „Audiokniha“, „Motorest“ a „Gauč Storytelling“, ktoré sa objavia aj na pripravovanom druhom albume.

**Čavalenky**

Na Pohoda Dni\_FM vystúpi aj raper Rudo Danihel z česko-slovenského pohraničia známy ako **Čavalenky**. Je to zjav, ktorému veríte každé slovo, nemusí sa na nič hrať, všetko je položené na reálnych základoch – k tomu originálny prejav, skvelý flow a výborné podklady. Spolovice rómsky umelec rapuje po záhorácky pričom hovorí o drsnom živote na ulici, rasizme, gamblingu, hazarde, drogách, zadlženosti a následných exekúciách.

**Raptor Koch**

Humenský muzikant Stano Sninský z Jasenova účinkujúci pod menom **Raptor Koch** je odbornou verejnosťou vnímaný ako najlepší Frank Zappa bývajúci na východ od Braniska. Premiéru koncertu s kapelou odobral priamo v holandskom Groningene, kde spolu s Vojdi a The Wilderness vystúpil na alternatívnom Pinguin Radio Showcase festivale. Tam kde iní obrusujú okraje, Raptor Koch pridáva farbu a berie vás na neznáme a zároveň úplne nové miesta. Piesňami ako Veľký pán slon, Džvir, raptor má spíčky či Baba Jara pobaví aj odvážnych ranostajov v Ráne na eFeMku.

Okrem koncertov a tlačovej konferencie o novinkách Pohody 2018 prinesieme do foyer budovy Slovenského rozhlasu aj tento rok **Pohoda Shop**. Od ôsmej ráno v ňom spustíme **predaj 89 kusov permanentiek za zníženú cenu 89 €**. Zároveň si tu budete môcť v tento deň vyzdvihnúť objednávky uskladnené pre osobný odber vo Svätom Jure. Návštevníkov vyzveme aj na súboj **v stolnofutbalovom turnaji**, ktorého víťazi si domov odnesú lístky na Pohodu. Zahrať sa môžete aj v kútiku **iHRYsko**, v ktorom nájdete rôzne spoločenské hry. Tým, ktorí nemôžu prísť do Bratislavy osobne, priblíži atmosféru Pohoda Dňa\_FM počas celého dňa vysielanie Rádia\_FM.

* **FB event:** [**www.facebook.com/events/369345263675831**](http://www.facebook.com/events/369345263675831)
* [www.pohodafestival.sk](http://www.pohodafestival.sk)
* <https://www.facebook.com/pohoda.festival>
* <http://fm.rtvs.sk/>
* <https://www.facebook.com/radiofm>

**Videá:**

* **Bolo nás jedenásť (Live at Pohoda 2017) –** [**https://youtu.be/7MJbwxpXlR0**](https://youtu.be/7MJbwxpXlR0)
* **LIFE (GB)–** [**https://youtu.be/uV4LSP90WI8**](https://youtu.be/uV4LSP90WI8)
* **Penelope Isles (GB) –** [**https://youtu.be/9O0-rXeWr5w**](https://youtu.be/9O0-rXeWr5w)
* **Cari Cari (AT) –** [**https://youtu.be/Q0d7ATDFZx0**](https://youtu.be/Q0d7ATDFZx0)
* **Noga Erez (IL) –** [**https://youtu.be/7Z6DwZtv0Gg**](https://youtu.be/7Z6DwZtv0Gg)
* **Ventolín (CZ) –** [**https://youtu.be/jjTOYerHRVo**](https://youtu.be/jjTOYerHRVo)
* **Gleb –** [**https://youtu.be/gBW0sMYpyGo**](https://youtu.be/gBW0sMYpyGo)
* **Čavalenky –** [**https://youtu.be/CiPTyUcO\_Ag**](https://youtu.be/CiPTyUcO_Ag)
* **Raptor Koch –** [**https://youtu.be/2rcFKeZRAvE**](https://youtu.be/2rcFKeZRAvE)

Anton Repka

Pohoda Festival s. r. o.

PR and Media Director

e-mail: [tono@pohodafestival.sk](mailto:tono@pohodafestival.sk)

mobil: +421 918 371 828